SGP แย้มครึ่งปีหลังดีมานด์ LPG พุ่ง รับไฮซีซั่น! ย้ำปี 65 ปริมาณขายเข้าเป้า 3.65 ล้านตัน
SGP แย้มครึ่งปีหลังดีมานด์ก๊าซ LPG พุ่ง รับไฮซีซั่น! มั่นใจปี 65 ปริมาณขายเข้าเป้า 3.65 ล้านตัน ตั้งงบลงทุน 500 ล้าน ขยายคลังบรรจุก๊าซ 14 ถัง ขนาด 50,000 ตัน

SGP แย้มครึ่งปีหลังดีมานด์ก๊าซ LPG พุ่ง รับไฮซีซั่น! มั่นใจปี 65 ปริมาณขายเข้าเป้า 3.65 ล้านตัน ตั้งงบลงทุน 500 ล้าน ขยายคลังบรรจุก๊าซ 14 ถัง ขนาด 50,000 ตัน
1 มิ.ย. 2565

นางจินตณา กิ่งแก้ว รองกรรมการผู้จัดการ บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยว่า บริษัทคาดปริมาณการขายก๊าซ LPG ในไตรมาส 2/65 น่าจะทรงตัว เมื่อเทียบกับไตรมาสแรกที่มีปริมาณการขายอยู่ที่ 924,617 ตัน เนื่องด้วยเป็นช่วงของโลซีซั่นของธุรกิจ ประกอบกับราคาก๊าซ LPG ในตลาดโลก (CP Saudi Aramco) ในเดือนพ.ค.และมิ.ย. ก็ปรับตัวลง ซึ่งเป็นไปตามปัจจัยฤดูกาล
อย่างไรก็ตาม คาดว่าปริมาณการขายก๊าซ LPG จะปรับตัวดีขึ้นในครึ่งปีหลังที่เข้าสู่ช่วงไฮซีซั่น และยังมีปัจจัยหนุนจากการเปิดประเทศ ซึ่งส่งผลให้การทำงานในตลาดต่างประเทศดีขึ้น โดยบริษัทมั่นใจว่าปริมาณการขายก๊าซ LPG จะเป็นไปตามเป้าหมายที่ 3.65 ล้านตันได้ในปีนี้ จากปีก่อน 3.29 ล้านตัน แบ่งเป็น Offshore Trading จำนวน 1,654,000 ตัน, จีน 960,000 ตัน, เวียดนาม 64,000 ตัน, สิงคโปร์ 18,000 ตัน และ มาเลเซีย 154,000 ตัน ที่เหลือจะมาจากการขายในประเทศ ราว 800,000 ตัน
ทั้งนี้บริษัทได้ปรับกลยุทธ์การจำหน่าย โดยแตกไลน์รุกขยายเข้าสู่ตลาดที่เป็นค้าปลีก (Retail) ในประเทศที่มีอัตราการขยายตัวทางเศรษฐกิจสูง เช่น เวียดนาม, สิงคโปร์, มาเลเซีย, และจีน เพิ่มมากขึ้น รวมถึงควบคู่ไปกับการเปิดตลาดค้าส่ง (Wholesale) ในภูมิภาคเอเชียใต้ ตลอดจนการเพิ่มขีดความสามารถในการให้บริการเข้าไปขยายตลาดสู่มณฑลและเมืองต่างๆ ของประเทศจีนมากขึ้น เพราะเห็นความต้องการใช้งานเติบโตสูงในทุกๆ ปี
ด้านราคาก๊าซ LPG ในตลาดโลกในช่วงที่เหลือของปี คาดว่าจะทรงตัวในระดับสูงต่อเนื่อง เฉลี่ยที่ 750-800 เหรียญสหรัฐต่อตัน และอาจปรับตัวขึ้นได้อีกตามทิศทางราคาน้ำมันดิบ โดยราคาก๊าซ LPG ในตลาดโลกโดยรวมในไตรมาสที่ 1/65 มีราคาเฉลี่ยประมาณ 803 เหรียญสหรัฐต่อตัน สูงกว่าช่วงเดียวกันของปีก่อนที่อยู่ที่ 582 เหรียญสหรัฐต่อตัน
สำหรับงบลงทุนในปี 65 บริษัทฯ วางงบลงทุนไว้ที่ 400-500 ล้านบาท เพื่อใช้ในการขยายคลังบรรจุก๊าซที่ถนนสุขสวัสดิ์ จำนวน 14 ถัง ขนาดบรรจุรวม 50,000 ตัน โดยในปัจจุบันมีการก่อสร้างและแล้วเสร็จไปแล้ว จำนวน 4 ถัง ขนาดบรรจุประมาณ 3,000 ตันต่อถัง และคาดว่าเร็วๆ นี้จะแล้วเสร็จเพิ่มเติมอีก จำนวน 2 ถัง มองว่าไม่เกินสิ้นปี 65 จะแล้วเสร็จทั้งหมดตามแผนงานที่วางไว้